རྦ་བཞེད་

འདི་ནི་རྒྱལ་བོ་ཁྲི་སྲོང་ལྡེ་བཙན་གྱི་ལོ་རྒྱུས་དང་བསམ་ཡས་གཙུག་ལག་ཁང་བཞེངས་ཚུལ། བོད་དུ་སངས་རྒྱས་ཆོས་ལུགས་རྒྱ་ཆེར་སྤེལ་བའི་ཚུལ་སོགས་རྒྱས་པར་བཀོད་པའི་ལོ་ རྒྱུས་ཀྱི་གཞུང་གལ་ཆེན་ཞིག་སྟེ་བསམ་ཡས་དཀར་ཆག་ཆེན་མོའང་ཟེར། བོད་ཀྱི་གྲྭ་བའི་ཐོག་མ་སད་མི་མི་བདུན་གྱི་ཡ་གྱལ་རྦ་གསལ་སྣང་ངམ་རྦ་ཡེ་ཤེས་དབང་བོས་བརྩམས། འདི་ལོ་རྒྱུས་ཁུངས་བཙུན་དུ་བཞེད་པ་དང་། ལྷད་ཅན་དུ་འཛིན་པ། གཙང་མ་དང་ལྷད་ཅན་རིགས་གཉིས་ཡོད་པ་བཅས་སྔོན་བྱོན་མཁས་པར་འདོད་ཚུལ་རིགས་གསུམ་ཡོད་པར་བཤད། 
རྦ་བཞེད་རྩོམ་པ་བོ་རྦ་གསལ་སྣང་༼སྦ་གསལ་ཞེས་བྲིས་པའང་ཡོད།༽ཡེ་ཤེས་དབང་བོ་མཆོག་ནི་ཁྲི་སྲོང་ལྡེ་བཙན་གྱི་བློན་པོ་ཡིན་ཞིང་རྗེས་སུ་རྒྱ་གར་དང་བལ་ཡུལ་དུ་ཕེབས་ཏེ་མཁན་ཆེན་བོ་དྷི་ས་ཏྭ་སྔ་ཕྱིར་བོད་ལ་ལན་གཉིས་གདན་དྲངས་ཤིང་ཕྱིས་སུ་སློབ་དཔོན་པད་མ་འབྱུང་གནས་གདན་འདྲེན་དུའང་ཁོང་ཕེབས། རྒྱ་ནག་ཏུ་ཕེབས་ཏེ་ཧྭ་ཤང་མཁས་པའི་མདུན་ནས་ཆོས་ཀྱི་སྒོམ་ལུང་ཞུས། མཁན་ཆེན་སྐུ་གཤེགས་རྗེས་བཙན་པོས་བཅོམ་ལྡན་འདས་ཀྱི་རིང་ལུགས་པར་བསྐོས་ཏེ བཀུར་སྟི་བླ་མེད་མཛད། དགེ་འདུན་པའི་དབུ་འཕང་བླ་རུ་བསྟོད། རྗེས་སུ་བན་དེ་མྱང་ཏིང་འཛིན་སོགས་ཀྱིས་ཕྲག་དོག་བྱས་པར་བརྟེན་དབེན་གནས་སུ་གསང་སྟབས་ཀྱིས་བྲོས་ཏེ་སྒོམ་ལ་བཞུགས། བོད་ལ་ཧྭ་ཤང་གི་ལྟ་བ་ངན་པ་དར་ཚེ་སློབ་དཔོན་ཀ་མ་ལ་ཤྲཱི་ལ་གདན་འདྲེན་པར་རྒྱལ་བོ་ལ་བསྐུལ་མ་གནང་བ་སོགས་བོད་ལ་ཕྱག་རྗེས་ཆེ་བའི་ཆོས་བློན་གྲྭ་བཙུན་རྩོམ་པ་བོ་སྐད་རིགས་དུ་མར་ནང་བྱན་ཆུད་པ་ཞིག་ཡིན་ནོ།